SRILANKA TEAM
ప్రపంచకప్‌కు నేరుగా శ్రీలంక
లండన్‌: ప్రపంచకప్‌ 2019 టోర్నీకి శ్రీలంక నేరుగా అర్హత సాధించింది. ఇంగ్లాండ్‌తో జరుగుతున్న ఐదు వన్డేల సిరీస్‌లో భాగంగా మంగళవారం రాత్రి ముగిసిన తొలి వన్డేలోనే వెస్లిండీస్‌ ఓటమిపాలవడంతో శ్రీలంకకు మార్గం సుగమమైంది. ప్రస్తుతం వన్డే ర్యాంకింగ్స్‌లో 78 పాయింట్లతో 9వ స్థానంలో ఉన్న వెస్టిండీస్‌ ప్రపంచకప్‌కు నేరుగా అర్హత సాధించాలంటే ఇంగ్లాండ్‌ని సిరీస్‌లో వైట్‌వాష్‌ చేయాల్సి ఉండేది. వెస్టిండీస్‌ అలా క్లీన్‌స్వీప్‌ చేయగలిగి ఉంటే….ర్యాంకింగ్స్‌లో 86 పాయింట్లతో 8వ స్థానంలో ఉన్న శ్రీలంకని వెనక్కి నెట్టగలిగేది. ఈ ఏడాది సెప్టెంబర్‌ 30లోపు ర్యాంకింగ్స్‌లో టాప్‌-8లో నిలిచిన జట్లే నేరుగా ప్రపంచకప్‌ 2019కి అర్హత సాధిస్తాయి. తొలి వన్డేలోనే ఓటమిపాలై…నేరుగా మెగా టోర్నీకి క్వాలిఫై అయ్యే అవకాశాన్ని వెస్టిండీస్‌ చేజార్చుకోగా….భారత్‌ చేతిలో ఇటీవల ఐదు వన్డేల సిరీస్‌ 0-5తో చేజార్చుకున్న శ్రీలంక ఊపిరి పీల్చుకుంది. అతిథ్య హోదాలో ఇంగ్లాండ్‌ జట్టు నేరుగా ప్రపంచకప్‌కు అర్హత సాధించగా…దక్షిణాఫ్రికా, భారత్‌, ఆస్ట్రేలియా, న్యూజిలాండ్‌, పాకిస్తాన్‌, బంగ్లాదేశ్‌,శ్రీలంకలు కూడా టోర్నీకి డైరెక్ట్‌గా వెళ్లనున్నాయి. వెస్టిం డీస్‌తో పాటు ఆప్గనిస్తాన్‌, జింబాబ్వే, ఐర్లాండ్‌ తదితర దేశాలు ప్రపంచకప్‌ క్వాలిఫయర్‌ మ్యాచ్‌లు వచ్చే ఏడాది ఆడనున్నాయి. దాదాపు 10దేశాలు పోటీపడే ఈ క్వాలిఫయిర్‌ రౌండ్‌లో మొదటి రెండు స్థానాల్లో నిలిచిన జట్లు ప్రపంచకప్‌కు అర్హత సాధిస్తాయి.